SCI ร่วง 8 % ทำนิวโลว์ตั้งเข้าตลาดฯ ชี้นลท.ผิดหวังกำไรถดถอยต่อเนื่อง
SCI ร่วง 8 % ทำนิวโลว์ตั้งเข้าตลาดฯ ชี้นลท.ผิดหวังกำไรถดถอยต่อเนื่อง โดย ณ เวลา 11.27 น. อยู่ที่ระดับ 3.02 บาท ลบ 0.26 บาท หรือ 7.93% ด้วยมูลค่าซื้อขาย 7.05 ล้านบาท 
25 พ.ค. 2561

ผู้สื่อข่าวรายว่าบริษัท เอสซีไอ อีเลคตริค จำกัด (มหาชน) หรือ SCI ณ เวลา 11.27 น. อยู่ที่ระดับ 3.02 บาท ลบ 0.26 บาท หรือ 7.93% ด้วยมูลค่าซื้อขาย 7.05 ล้านบาท ราคาหุ้นทำนิวโลว์ตั้งแต่เข้าตลาดเมื่อวันที่ 13 ต.ค.58 คาดนักลงทุนเทขายเนื่องจากผลงานที่ผ่านมาถดถอยต่อเนื่องตั้งแต่ปี 2558


สำหรับผลการดำเนินงานของบริษัทและบริษัทย่อยในไตรมาส 1/61 มีรายได้รวม 381.92 ล้านบาท ลดลง 208.65 ล้านบาท หรือลดลง 35.55% เมื่อเทียบช่วงเดียวกันของปีก่อนที่มีรายได้รวม 590.56 ล้านบาท ขณะที่มีผลขาดทุนสุทธิ 23.19 ล้านบาท เมื่อเทียบกับช่วงเดียวกันของปีก่อนที่มีกำไรสุทธิ 6.36 ล้านบาท สาเหตุหลักเกิดจากผลขาดทุนจากอัตราแลกเปลี่ยนและราคาวัตถุดิบที่ปรับตัวสูงขึ้น
สำหรับแผนการดำเนินงานในปี 61 บริษัทยังคงเดินหน้าขยายการลงทุนทั้งในและต่างประเทศ เพื่อขยายฐานรายได้ให้กับบริษัท โดยในส่วนของการลงทุนในประเทศในปีนี้จะมีการลงทุนของบริษัทร่วมทุนคือ บริษัท ทียูทิลิตี้ส์ จำกัด (TU) ซึ่งเป็นบริษัทร่วมลงทุนระหว่าง SCI และ บมจ.พร็อพเพอร์ตี้ เพอร์เฟค (PF) โดย SCI ถือหุ้น 45% เพื่อลงทุนในพลังงานทดแทนและสาธารณูปโภคต่างๆ
ในปีนี้ TU มีเป้าหมายรับงานโซลาร์รูฟบนหลังคาโรงงานอุตสาหกรรมขนาดกำลังการผลิตรวม 20 เมกะวัตต์ โดยมีโครงการที่ได้เซ็นสัญญาซื้อขายไฟฟ้ากับโรงงานอุตสาหกรรมไปแล้ว 4 เมกะวัตต์ ซึ่งอยู่ระหว่างทยอยจ่ายไฟเข้าระบบเชิงพาณิชย์ (COD) ส่วนที่เหลือคาดว่าจะทยอยติดตั้งในปีนี้และปี 62
ทั้งนี้ ปัจจุบัน SCI มีงานในมือที่รอรับรู้รายได้จากในประเทศ (Backlog) ราว 400 ล้านบาท แบ่งเป็นงานเสาของการไฟฟ้าฝ่ายผลิตแห่งประเทศไทย (กฟผ.) ประมาณ 300 ล้านบาท ส่วนที่เหลือเป็นงานสวิตซ์บอร์ด
ส่วนความคืบหน้าการลงทุนก่อสร้างโรงงานผลิตเสาส่งไฟฟ้าแรงสูงและเสาสื่อสารโทรคมนาคม และชุบกัลป์วาไนซ์ ที่เมียนมา คาดว่าจะสามารถเริ่มเปิดโรงงานได้ในช่วงไตรมาส 3/61 และจะเริ่มผลิตได้ตั้งแต่ครึ่งหลังของปี 61 เป็นต้นไป โดยเน้นขายภายในประเทศเป็นหลัก